ประกาศกระทรวงการคลัง เรื่อง ผลการจำหน่ายพันธบัตรรัฐบาลประเภทอัตราดอกเบี้ยแปรผันตามการเปลี่ยนแปลงของเงินเฟ้อในปีงบประมาณ พ.ศ. 2554

ประกาศกระทรวงการคลัง

ประกาศกระทรวงการคลัง
เรื่อง
ผลการจำหน่ายพันธบัตรรัฐบาล
ประเภทอัตราดอกเบี้ยแปรผันตามการเปลี่ยนแปลงของเงินเฟ้อ
ในปีงบประมาณ
พ.ศ. ๒๕๕๔[๑]

อาศัยอำนาจตามความในมาตรา ๑๒
แห่งพระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ
พ.ศ. ๒๕๕๒ และมาตรา ๑๖ วรรคหนึ่ง แห่งพระราชบัญญัติการบริหารหนี้สาธารณะ พ.ศ. ๒๕๔๘
กระทรวงการคลังขอประกาศให้ทราบโดยทั่วกันว่า

ข้อ ๑  กระทรวงการคลังโดยความเห็นชอบของคณะรัฐมนตรี
ได้กู้เงินเพื่อปรับโครงสร้างหนี้เงินกู้ตามพระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ
พ.ศ. ๒๕๕๒ โดยวิธีการออกพันธบัตรเงินกู้ประเภทที่เรียกว่า พันธบัตรรัฐบาลประเภทอัตราดอกเบี้ยแปรผันตามการเปลี่ยนแปลงของเงินเฟ้อ
ในปีงบประมาณ พ.ศ. ๒๕๕๔ อายุ ๑๐ ปี จำนวน ๔๐,๐๐๐ ล้านบาท (สี่หมื่นล้านบาทถ้วน)

ข้อ ๒  พันธบัตรนี้เป็นพันธบัตรชนิดออกในนามผู้ทรงกรรมสิทธิ์ในพันธบัตร
และจดทะเบียนตามราคาที่ตราไว้เป็นหน่วย หน่วยละหนึ่งพันบาท โดยวงเงินซื้อขั้นต่ำ
๑๐๐,๐๐๐ บาท และซื้อเพิ่มเป็นจำนวนเท่าของ ๑๐๐,๐๐๐ บาท
ไม่จำกัดวงเงินซื้อขั้นสูง โดยมีรายละเอียดการจำหน่ายดังนี้
๒.๑ ผู้มีสิทธิ์ซื้อประกอบด้วย บุคคลธรรมดา และนิติบุคคลทุกประเภท
ที่มีสถานที่ติดต่อในประเทศไทย และมีบัญชีเงินฝากในประเทศไทย
๒.๒ วันจำหน่ายพันธบัตรรุ่นนี้ คือวันที่ ๑๑ - ๑๓ กรกฎาคม ๒๕๕๔
โดยกำหนดวันจดทะเบียนเป็นวันที่ ๑๔ กรกฎาคม ๒๕๕๔ โดยมีรายละเอียดผู้ถือกรรมสิทธิ์ดังนี้

ประเภทผู้ถือกรรมสิทธิ์

จำนวน
(รายการ)

จำนวนเงิน
(ล้านบาท)

ธนาคารพาณิชย์ในประเทศ 

๕

๒,๗๒๙.๓๐

ธนาคารพาณิชย์ต่างประเทศ

๓

๑๖,๑๒๐.๓๐

บริษัทประกันภัย

๑

๘๐.๐๐

บริษัทประกันชีวิต

๙

๑๐,๓๙๐.๐๐

สถาบันการเงินอื่น

๑

๔๐.๐๐

บริษัท ห้างหุ้นส่วน 

๑๖

๔๔.๓๐

กองทุนต่าง ๆ

๓๓

๖,๒๔๐.๐๐

สหกรณ์ออมทรัพย์

๑๓

๑,๔๔๕.๐๐

ส่วนราชการสังกัดรัฐบาลกลาง

๗

๖๖๔.๕๐

นิติบุคคลอื่น ๆ

๓

๑๗.๖๐

มูลนิธิ

๒

๘.๐๐

บุคคลธรรมดา

๑,๓๔๗

๒,๒๒๑.๐๐

รวมทั้งสิ้น

๑,๔๔๐

๔๐,๐๐๐.๐๐

๒.๓ ให้ธนาคารฮ่องกงและเซี่ยงไฮ้แบงกิ้งคอร์ปอเรชั่น จำกัด
เป็นผู้จัดจำหน่ายหลักให้กับผู้ลงทุนสถาบันทั้งในประเทศและต่างประเทศ
โดยมีธนาคารกรุงไทย จำกัด (มหาชน) ธนาคารไทยพาณิชย์ จำกัด (มหาชน)
และธนาคารกสิกรไทย จำกัด (มหาชน)
เป็นผู้ร่วมจัดจำหน่ายพันธบัตรให้กับผู้ลงทุนรายย่อยในประเทศ

ข้อ ๓  ให้ธนาคารแห่งประเทศไทยเป็นนายทะเบียน
และตัวแทนการจ่ายเงินพันธบัตรรุ่นนี้ และจัดการอื่น ๆ
ที่จำเป็นเพื่อประโยชน์ในการนี้ตามระเบียบและวิธีการที่ธนาคารแห่งประเทศไทยกำหนด

ข้อ ๔  ให้บริษัทศูนย์รับฝากหลักทรัพย์
(ประเทศไทย) จำกัด เป็นผู้รับฝากพันธบัตรประเภทไร้ใบตราสาร

ข้อ ๕  ธนาคารแห่งประเทศไทยจะออกใบตราสาร
หรือนำฝากพันธบัตรรุ่นนี้เข้าบัญชีผู้ถือกรรมสิทธิ์ที่บริษัทศูนย์รับฝากหลักทรัพย์
(ประเทศไทย) จำกัด  ทั้งนี้
เป็นไปตามที่ผู้ถือกรรมสิทธิ์ได้แจ้งความประสงค์ไว้

ข้อ ๖  ผู้ถือกรรมสิทธิ์ในพันธบัตรสามารถใช้พันธบัตรเป็นหลักประกันให้กับหน่วยงานราชการและองค์กรของรัฐ
เช่น การประกันทางศาล หรือการประกันไฟฟ้า
และสามารถใช้พันธบัตรเป็นหลักประกันกับสถาบันการเงินหรือบุคคลอื่นได้
ทั้งนี้ขึ้นอยู่กับระเบียบหลักเกณฑ์การรับหลักประกันของหน่วยงานหรือบุคคลนั้น ๆ

ข้อ ๗  ผู้ถือกรรมสิทธิ์ที่ต้องการโอนกรรมสิทธิ์พันธบัตรรุ่นนี้สามารถกระทำได้หลังจากได้รับใบพันธบัตร
หรือหลังจากได้รับการฝากเข้าบัญชีที่บริษัทศูนย์รับฝากหลักทรัพย์ (ประเทศไทย)
จำกัด แล้ว แต่จะกระทำในระหว่างระยะเวลา ๑๐ วัน ก่อนวันครบกำหนดไถ่ถอนมิได้
การโอนกรรมสิทธิ์ให้ปฏิบัติตามพิธีปฏิบัติของธนาคารแห่งประเทศไทย
หรือบริษัทศูนย์รับฝากหลักทรัพย์ (ประเทศไทย) จำกัด แล้วแต่กรณี

ข้อ ๘  พันธบัตรรุ่นนี้มีอัตราดอกเบี้ยร้อยละ
๑.๒๐ ต่อปี และมีส่วนชดเชยเงินเฟ้อบนดอกเบี้ย และส่วนชดเชยเงินเฟ้อบนต้นเงิน
โดยมีวิธีการคำนวณดอกเบี้ยและส่วนชดเชยดังนี้
(๑) ดอกเบี้ยหน้าตั๋วและส่วนชดเชยเงินเฟ้อบนดอกเบี้ย =
ต้นเงิน x อัตราดอกเบี้ยหน้าตั๋ว x Index Ratio x จำนวนวันตามจริง/๓๖๕
(๒)
ส่วนชดเชยเงินเฟ้อบนต้นเงิน (จ่าย ณ วันครบกำหนด) = ต้นเงิน x Index Ratio
โดยที่                  Index Ratio          =        CPI Ref
CPI Issue
CPI Ref               = ดัชนีเงินเฟ้อทั่วไป ที่ใช้อ้างอิงในวันจ่ายดอกเบี้ย
CPI Issue             = ดัชนีเงินเฟ้อทั่วไป ที่ใช้อ้างอิงในวันออกพันธบัตร (วันที่ ๑๔ ก.ค. ๕๔
เท่ากับ ๑๑๒.๑๖๙๓๕)
หมายเหตุ
ใช้ดัชนีผู้บริโภคทั่วไปย้อนหลัง ๓ เดือนในการคำนวณ Index Ratio โดยกระทรวงการคลังจะประกาศ Index Ratio ประมาณ ๑ เดือน ก่อนวันจ่ายดอกเบี้ย
การคำนวณดอกเบี้ยเริ่มคำนวณจากวันที่ ๑๔ กรกฎาคม ๒๕๕๔
ถึงวันก่อนวันไถ่ถอนพันธบัตรหนึ่งวัน การคำนวณดอกเบี้ยใช้หลักเกณฑ์หนึ่งปีมี ๓๖๕
วัน แล้วนับตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง
ชำระดอกเบี้ยงวดแรกในวันที่ ๑๔ มกราคม ๒๕๕๕ โดยตลอดเวลาที่พันธบัตรยังมีอายุอยู่ให้แบ่งชำระดอกเบี้ยปีละสองงวด
คือ วันที่ ๑๔ มกราคม และ ๑๔ กรกฎาคม ของทุกปี จนกว่าพันธบัตรจะครบกำหนด
หากวันครบกำหนดชำระดอกเบี้ยตรงกับวันหยุดราชการหรือวันหยุดธนาคารแห่งประเทศไทยให้เลื่อนไปชำระในวันทำการถัดไปโดยไม่คำนวณดอกเบี้ยเพิ่มให้
ยกเว้น การชำระดอกเบี้ยงวดสุดท้ายในวันไถ่ถอนจะคำนวณดอกเบี้ยเพิ่มให้
ธนาคารแห่งประเทศไทยจะโอนดอกเบี้ยเข้าบัญชีเงินฝาก
(ยกเว้นบัญชีเงินฝากประจำ) ของผู้ถือกรรมสิทธิ์ที่ฝากไว้ที่ธนาคารใดก็ได้
(ธนาคารในประเทศไทยเท่านั้น) ตามที่ผู้ถือกรรมสิทธิ์แจ้งไว้ในคำเสนอขอซื้อพันธบัตร
หรือตามที่มีการแจ้งเปลี่ยนแปลงต่อธนาคารแห่งประเทศไทยในภายหลัง หรือตามที่ธนาคารแห่งประเทศไทยได้รับแจ้งจากบริษัทศูนย์รับฝากหลักทรัพย์
(ประเทศไทย) จำกัด กรณีผู้ถือกรรมสิทธิ์ฝากพันธบัตรไว้กับบริษัทศูนย์รับฝากหลักทรัพย์
(ประเทศไทย) จำกัด ซึ่งในการโอนดอกเบี้ยเข้าบัญชี
ธนาคารเจ้าของบัญชีเงินฝากอาจหักค่าธรรมเนียมการโอนเงินตามอัตราที่แต่ละธนาคารประกาศหรือกำหนด
การจ่ายดอกเบี้ยของพันธบัตรในแต่ละงวด
จะจ่ายให้แก่ผู้ถือกรรมสิทธิ์โดยถือตามรายชื่อทางทะเบียน ณ
วันทำการสุดท้ายของธนาคารแห่งประเทศไทยก่อนถึงช่วงระยะเวลา ๑๐ วัน ก่อนถึงกำหนดชำระดอกเบี้ย

ข้อ ๙  พันธบัตรรุ่นนี้ครบกำหนดไถ่ถอนในวันที่
๑๔ กรกฎาคม ๒๕๖๔ เป็นการไถ่ถอนครั้งเดียวเต็มตามจำนวนที่ออก
ไม่มีการไถ่ถอนก่อนกำหนด
หากวันครบกำหนดไถ่ถอนตรงกับวันหยุดราชการหรือวันหยุดธนาคารแห่งประเทศไทย
ให้เลื่อนวันไถ่ถอนเป็นวันทำการถัดไป

ข้อ ๑๐  การชำระต้นเงินตามพันธบัตร
จะกระทำได้ต่อเมื่อธนาคารแห่งประเทศไทยได้รับคืนใบพันธบัตร
หรือตามที่ธนาคารแห่งประเทศไทยได้รับแจ้งจากบริษัทศูนย์รับฝากหลักทรัพย์
(ประเทศไทย) จำกัด กรณีผู้ถือกรรมสิทธิ์ฝากพันธบัตรไว้กับบริษัทศูนย์รับฝากหลักทรัพย์
(ประเทศไทย) จำกัด

ข้อ ๑๑  กรณีที่มีการออกใบพันธบัตร
มิให้ถือว่าพันธบัตรฉบับใดสมบูรณ์
เว้นแต่พนักงานธนาคารแห่งประเทศไทยซึ่งรัฐมนตรีว่าการกระทรวงการคลังได้แต่งตั้งให้เป็นเจ้าหน้าที่นายทะเบียนโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้นแล้ว

ข้อ ๑๒  กำหนดค่าธรรมเนียมในการจำหน่ายพันธบัตรในอัตราร้อยละ
๐.๐๕ ของวงเงินพันธบัตรที่จำหน่ายได้ ให้แก่
ธนาคารฮ่องกงและเซี่ยงไฮ้แบงกิ้งคอร์ปอเรชั่น จำกัด ในฐานะผู้จัดจำหน่ายหลัก
และธนาคารฮ่องกงและเซี่ยงไฮ้แบงกิ้งคอร์ปอเรชั่น จำกัด
จะเป็นผู้จัดสรรค่าธรรมเนียมดังกล่าวให้กับธนาคารกรุงไทย จำกัด (มหาชน)
ธนาคารไทยพาณิชย์ จำกัด (มหาชน) และธนาคารกสิกรไทย จำกัด (มหาชน) ต่อไป

ข้อ ๑๓  กำหนดค่าธรรมเนียมและค่าใช้จ่ายให้แก่ธนาคารแห่งประเทศไทย
ดังนี้
๑๓.๑ ค่าธรรมเนียมในการเป็นนายทะเบียนและตัวแทนการจ่ายเงินเกี่ยวกับพันธบัตร
ในอัตราร้อยละ ๐.๑ ของดอกเบี้ยที่ชำระและต้นเงินกู้ตามพันธบัตรที่ชำระคืน
๑๓.๒ ค่าใช้จ่ายในการพิมพ์แบบพิมพ์พันธบัตรตามที่จ่ายจริง

ประกาศ
ณ วันที่ ๕ กันยายน พ.ศ. ๒๕๕๔
สุภา  ปิยะจิตติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
ปลัดกระทรวงการคลัง

ปริยานุช/ผู้จัดทำ
๑๗ ตุลาคม ๒๕๕๔

ปณตภร/ผู้ตรวจ
๑๗ ตุลาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๐๓ ง/หน้า ๑๖/๙ กันยายน ๒๕๕๔